

**UDHËZUESI I MINISTRISË SË KULTURËS PËR THIRRJEN**

 **PËR PROJEKT-PROPOZIME PËR VITIN 2015**

***Lexoni me vëmendje***

Fondi i Ministrisë së Kulturës për projektet do të mbështesë propozime të paraqitura nga persona fizikë ose juridikë, vendas ose të huaj, që kanë në objekt të veprimtarisë së tyre artin dhe kulturën. Ky fond shkon për projekte që zhvillohen ekskluzivisht ose kryesisht në Shqipëri. Aktivitetet e propozuara duhet të përfundojnë brenda datës 6 dhjetor të vitit 2015.

**1. Kush mund të aplikojë?**

***a. Kush mund të aplikojë?***

Mund të aplikojnë individë dhe organizata. Individi përfaqëson një person fizik, që mund të jetë: artist, kurator, shkrimtar, producent, promovues i artit dhe kulturës, si dhe të tjerë që artin dhe kulturën i kanë të përfshira në veprimtaritë e tyre. Organizata përfaqëson një person juridik privat, si p.sh., shoqëri, shoqatë, fondacion etj.

A mund të aplikojë një individ ose një organizatë që nuk është subjekt i të drejtës shqiptare? Po, por vetëm në partneritet me një subjekt të së drejtës shqiptare (qoftë ky individ ose organizatë), që duhet të jetë gjithashtu edhe aplikanti/partneri kryesor.

***b. Përveç formularit të plotësuar, a duhet të paraqes dokumente të tjera?***

Po. Nëse aplikoni si individ, lutemi të paraqitni një CV dhe një portofol të veprimtarisë suaj, si dhe një kopje të dokumentit tuaj të identifikimit, që mund të jetë karta e identitetit ose pasaporta. Nëse aplikoni si organizatë, lutemi të paraqitni një CV të organizatës, një portofol të veprimtarisë së saj të deritanishme, si dhe një kopje të noterizuar të dokumentacionit që vërteton se organizata është e regjistruar konform legjislacionit në fuqi pranë institucioneve përkatëse.

***Vini re!*** *I gjithë dokumentacioni duhet të jetë në tri kopje! Pas dorëzimit të dokumentacionit**shoqërues të aplikimit nuk është e mundur të tërhiqet dokumentacioni nga arkiva e Ministrisë së Kulturës.*



***c. Unë jam një student/e, a mund të aplikoj?***

Nuk financojmë studentët për aktivitete që lidhen me studimet e tyre ose me tarifat e studimeve të tyre.

***d. Kush nuk mund të aplikojë?***

Përjashtohen projekt-propozimet që synojnë mbështetjen e aktiviteteve kulturore të partive politike, si dhe aplikimet nga personat juridikë publikë. Personat juridikë publikë përfaqësojnë institucionet dhe ndërmarrjet shtetërore, qendrore ose vendore, që vetëfinancohen ose financohen nga buxheti i shtetit ose ente të tjera publike të parashikuara me ligj.

**2. Metoda e aplikimit**

***a. Si duhet të aplikoj?***

Shkarkoni formularin për “Thirrje për projekt-propozime”, të cilin mund ta gjeni më poshtë në formatin Microsoft Word, më pas plotësojeni atë “offline”.





Formularin e plotësuar duhet ta dërgoni në adresën e e-mail-it  *projekte@kultura.gov.a**l* *Tel: 04 2223077 (orari 12.00 – 16.00).*

Sigurohuni që në “subject line” të e- mailit të jetë shkruar qartësisht *emri i aplikantit* dhe *titulli i projektit*, ashtu siç janë shkruar edhe në formularin e aplikimit.

***Vini re!*** *Përveç formularit të plotësuar, në këtë adresë nuk duhet të dërgoni asnjë material tjetër!*



Formulari i plotësuar, së bashku me dokumentacionin mbështetës, përcaktuar në pikën 1/a të këtij udhëzuesi, duhet të dorëzohen detyrimisht një kopje e noterizuar si dhe dy fotokopje të dokumentave të noterizuara pranë Zyrës së Protokollit të Ministrisë së Kulturës. Këtë mund ta bëni dorazi ose nëpërmjet shërbimit postar. Adresa është e njëjtë në të dyja rastet:

*Ministria e Kulturës Rruga e Kavajës Tiranë, Shqipëri Kutia postare 1001*

Sipër zarfit të shkruhet qartësisht:

*Drejtuar Zyrës së Protokollit/Aplikim për projekte Emri i aplikantit*

*Titulli i projektit*

Në raste specifike mund t’ju kërkohet informacion/dokumentacion shtesë. Nga ana tjetër, nuk do të marrim në konsideratë asnjë informacion/dokumentacion shtesë që nuk ju është kërkuar. Vini re se në rastin kur aplikuesi është një organizatë, formulari duhet të mbajë firmën e përfaqësuesit ligjor dhe vulën e organizatës.

***b. Kur mund të aplikoj?***

Thirrja për projekt-propozime e Ministrisë së Kulturës për vitin 2015 fillon ditën e hënë, data 17 nëntor, dhe mbyllet ditën e premte, data 26 dhjetor, në orën 12.00.

***V ini re!*** *Nuk do të pranohet asnjë aplikim që vjen pas këtij orari!*



***c. Kur mund të fillojë projekti që kam propozuar dhe kur duhet të mbarojë?***

Kur të caktoni datën në të cilën fillon aktiviteti juaj, mos harroni të merrni parasysh jo vetëm kohëzgjatjen e “Thirrjes për projekt-propozime”, por edhe kohëzgjatjen e procesit të vlerësimit të projekt-propozimeve të paraqitura, si dhe periudhën midis shpalljes së fituesve dhe lidhjes së kontratës midis tyre dhe Ministrisë së Kulturës. Gjithashtu, projektet e propozuara duhet të përfundojnë brenda vitit buxhetor.

Për këtë thirrje, projektet e propozuara nuk mund të fillojnë më herët se data 10 shkurt 2015.

***d. Sa zgjat procesi i vlerësimit?***

Përzgjedhja përfundimtare shpallet nga kolegjiumi në datën 30 janar 2015.

***e. Cila është shuma për të cilën mund të aplikoj?***

Shuma për të cilën një subjekt mund të aplikojë nuk duhet të kalojë vlerën e 3.500.000 lekëve.

***f. Kam nevojë për fonde nga partnerë dhe/ose donatorë të tjerë?***

Po, të paktën 20% të fondeve që ju duhen për aktivitetin tuaj duhet t’i siguroni nga burime të tjera. Këto mund të përfshijnë fonde nga organe publike, mbështetje në natyrë, grante nga fondacione, një kontribut nga vetë ju ose organizata juaj etj. Partnerët dhe donatorët e tjerë duhet të deklarohen dhe të vërtetohen me dokument ligjor.

***g. A mund të aplikoj për më tepër se një projekt gjatë të njëjtës fazë të “Thirrjes për projekt-propozime”?***

* Nuk mund të aplikoni për më tepër se një projekt gjatë së “Thirrjes për projekt-propozime” për vitin 2015.
* Nuk mund të aplikoni nëse nuk janë mbyllur procedurat në lidhje me një projekt të mëparshëm tuajin të financuar ose mbështetur nga MK.
* Nuk mund të aplikoni nëse projekti që jeni mbështetur gjatë vitit 2014, i shtrin efektet e realizimit të plotë edhe përgjatë vitit 2015.
* Nuk mund të aplikojnë subjekte që kanë detyrime të pashlyera të ngarkuara nga KLSH.

***h. Ku mund të kërkoj ndihmë në lidhje me aplikimin tim?***

Për informacione të përgjithshme, kontaktoni në:

*E-* *mail: info\_projekte @kultura.gov.a**l*

*Tel: 04 2223077 (orari 12.00 - 16.00)*

* 1. **Për çfarë mund të aplikoj?**

***a. Për çfarë lloj aktivitetesh mund të aplikoj?***

Financohen dhe mbështeten aktivitete kulturore që përfshijnë: projekte dhe evente; prodhime kulturore dhe letrare artistike; hulumtim dhe zhvillim; zhvillim/zgjerim i audiencave; aktivitete edukuese nëpërmjet artit e kulturës; ngritje kapaciteti të organizatave artistike e kulturore; vepra e projekte artistike e kulturore shëtitëse.

***Vini re!*** *Kjo**thirrje nuk mbështet projekt-propozime në fushën e**trashëgimisë kulturore,të cilat do të trajtohen në një thirrje të veçantë.*



***b. Aktiviteti im përfshin film ose video, a mund të aplikoj?***

Mbështeten vetëm ato aktivitete që përfshijnë film ose video në kuadër të punës së artistëve me imazhin lëvizës. Përjashtohen projektet filmike, të cilat mund të mbështeten prej Qendrës Kombëtare Kinematografike.

***c. Si do të vlerësohen kërkesat për financim dhe/ose mbështetje për projekte pranë Ministrisë së Kulturës?***

Çdo propozim kalon nëpër dy faza të vlerësimit:

* vlerësimi i individit/organizatës;
* vlerësimi i projekt-propozimit (formulari i propozimit).

Në procesin e vlerësimit të individit/organizatës që paraqet kërkesën do të merren parasysh:

Profili dhe reputacioni i individit/organizatës dhe kapaciteti zbatues/menaxhues i tij/saj; theksojmë se kriteret e mëposhtme nuk duhet të shkurajojnë organizata të reja, të cilat mund të përmbushin kriteret e tjera;

* veprimtaria e deritanishme dëshmon se individi/organizata ka në objekt të veprimtarisë së tij/saj artin dhe kulturën;
* misioni i organizatës dhe objektivat e veprimtarisë së saj të deritanishme përputhen me politikat dhe strategjitë e Ministrisë së Kulturës;
* individi/organizata ka përvoja të suksesshme me partnerë e donatorë të tjerë;
* organizata ka treguar qëndrueshmëri dhe është rritur me kalimin e viteve;
* individi/organizata ka kontribuar në fushën ku operon me produkte të rëndësishme;
* individi/organizata ka kapacitetin në terma të burimeve njerëzore dhe ekspertizën teknike për të zbatuar/menaxhuar projektin.

Në procesin e vlerësimit të projekt-propozimit (formulari) do të merren parasysh:

* projekti i propozuar ka në objekt të veprimtarisë së tij artin dhe kulturën;
* objektivat e projektit të propozuar përputhen me politikat dhe strategjitë e Ministrisë së Kulturës;
* objektivat e projektit të propozuar përputhen me problematikën e identifikuar;
* origjinaliteti i projektit dhe cilësia e aktiviteteve të planifikuara;
* aktivitetet e planifikuara përputhen me objektivat e projektit dhe hapat e zbatimit të

 projektit janë të qarta;

* shpërndarja e burimeve dhe bashkërendimi i punës midis partnerëve janë efikas;
* treguesit e përzgjedhur për matjen e rezultateve të aktiviteteve të planifikuara janë të përshtatshëm;
* përpilimi i kostove financiare: kostot të jenë reale (çmimet të jenë të bazuara në referenca dhe të detajuara, ku aplikanti duhet t’i argumentojë dhe t­’i justifikojë.
* niveli i bashkëpunimit me individë/organizata të tjera, si dhe bashkëfinancimi i projektit/kontribute nga palë të treta;
* qëndrueshmëria e projektit: sa afatgjatë është impakti i projekt-propozimit; nëse projekt-propozimi paraqet mundësi për rritjen profesionale të individit/ngritjen e kapaciteteve të organizatës që aplikon, realizimin e projekteve të tjera në të njëjtën fushë ose adresimin e të njëjtës problematikë, zhvillimin e skenës artistike e kulturore në Shqipëri;
* respektimi i të drejtës së autorit në të gjitha fazat – konceptim, hartim dhe zbatim – e projektit të propozuar.

Procesi i vlerësimit do të kryhet nga kolegjiumi i ngritur posaçërisht për këtë qëllim, i përbërë nga nëpunës të nivelit të mesëm dhe të lartë, si dhe drejtues të strukturave përgjegjëse që mbulojnë secilën nga gjinitë e artit.

***d. Si duhet të veproj pasi kërkesa ime pranohet?***

Nëse kërkesa juaj pranohet, ju do të kontaktoheni për t’u paraqitur nga Ministria e Kulturës për të proceduar me lidhjen e kontratës. Me lidhjen e kontratës dhe fillimin e projektit do të fillojë gjithashtu edhe procesi i monitorimit nga ana e Ministrisë së Kulturës.